FI Euroopan unionin virallinen lehti C 307/1

KOMISSION LAUSUNTO,

annettu 27 päivänä marraskuuta 2008,

Euroopan parlamentin ja neuvoston direktiivin 98/37/EY 7 artiklan soveltamisesta Unkarin viranomaisten määräämään BRISTOOL ENGLAND -merkkistä sähkökäyttöistä höyläkonetta koskevaan kieltotoimenpiteeseen MD-2007-136

(ETA:n kannalta merkityksellinen teksti)

(2008/C 307/01)

1. Unkarin viranomaisten ilmoitus

Koneita koskevan jäsenvaltioiden lainsäädännön lähentämisestä annetun direktiivin 98/37/EY 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Unkarin viranomaiset ilmoittivat 23. heinäkuuta 2007 Euroopan komissiolle kieltotoimenpiteestä, joka koskee BRISTOOL ENGLAND -merkkisen, tyyppiä BT/PL 822-902 olevan kädessä pidettävän, kannettavan sähkökäyttöisen höyläkoneen markkinoille saattamista. Konetta valmistaa Jiangsu Jinding Electric Tools Group Co. Ltd, Huangli Town Changzhou, Jiangsu 213151, Kiina, ja sen jakelusta vastaa TESCO-GLOBAL Inc., H-2040 Budaörs, Kinizsi út 1–3.

Euroopan komissiolle toimitettiin seuraavat asiakirjat:

— Todistus N:o AM50046679 0001, joka on päivätty 29. heinäkuuta 2004 ja jonka TÜV Rheinland Product Safety GmbH, Am Grauen Stein, D 51105, Köln on myöntänyt tyyppiä DB-82X2B olevalle sähkökäyttöiselle höyläkoneelle,

— Ilmoitus, jonka Jiangsu Jinding Electric Tools, Kiina on antanut 16. helmikuuta 2006 ja jonka mukaan tyyppiä DB-82X2B oleva sähkökäyttöinen höyläkone vastaa mallia 3036,

— Ilmoitus, jonka Bristool Trade Cooperation, Fernley, Nevada, Yhdysvallat on antanut 15. joulukuuta 2006 ja jonka mukaan malli 3036 vastaa Unkarin toimenpiteen kohteena olevaa BT/PL 822-902 -tyyppistä sähkökäyttöistä höyläkonetta.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen koneen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Unkarin viranomaisten esittämät perustelut

Unkarin viranomaisten toteuttamaa toimenpidettä perusteltiin sillä, että kyseinen sähkökäyttöinen höyläkone ei ole seuraavien direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen (viittaus yhdenmukaistettujen eurooppalaisten standardien EN 60745-1:2003 — Kädessäpidettävien moottorikäyttöisten sähkötyökalujen turvallisuus — Osa 1: Yleiset vaatimukset ja EN 60745-2-14 — Kädessäpidettävät moottorikäyttöiset sähkötyökalut — Turvallisuus — Osa 2-14: Höyläkoneiden erityisvaatimukset eritelmiin).

1.2.2 Säätölaitteet

Koneen mukana ei toimitettu teknisiä osia, joilla estetään joutuminen kosketuksiin koneen pyörivien osien kanssa, eikä konetta ole suojattu tahattomalta käytöltä. Lisäksi kytkin voi lukittua koneen ollessa käynnissä.

1.5.1 Sähköstä aiheutuvat vaarat

Vahvistetun eristyksen riittämätön läpilyöntilujuus: sellaisten metalliosien, joihin pääsee käsiksi, ja jännitteisten osien välillä tapahtui ylilyönti määrätyn kynnystason alittavalla jännitetasolla; tästä aiheutuu näin ollen sähköiskun vaara.

1.5.6 Palovaara

Kone syttyi testissä tuleen, ja siitä tuli savua ja liekkejä, minkä jälkeen se lakkasi toimimasta.

1.7.3 Merkinnät

Valmistajan nimeä ja osoitetta ei ollut merkitty koneeseen, ja koneesta puuttui myös valmistusvuosi.

1.7.3 Ohjeet

Käyttöohjeissa ei ollut tiettyjä koneen turvalliseen käyttöön tarvittavia tietoja.

3. Komission lausunto

Komissio kirjoitti 15. marraskuuta 2007 TESCO-GLOBAL Inc:lle, joka oli allekirjoittanut EY-vaatimustenmukaisuusvakuutuksen, ja kehotti sitä toimittamaan Unkarin viranomaisten määräämää toimenpidettä koskevat huomautuksensa

Komissio kirjoitti 15. marraskuuta 2007 myös Kölnissä toimivalle TÜV Rheinlandille, joka oli antanut vaatimustenmukaisuustodistuksen tyyppiä DB-82X2B olevasta sähkökäyttöisestä höyläkoneesta, jonka väitetään vastaavan Unkarin toimenpiteen kohteena olevaa BT/PL 822-902 -tyyppistä sähkökäyttöistä höyläkonetta.

TÜV Rheinland vahvisti 3. joulukuuta 2007, että se oli myöntänyt todistuksen tyyppiä DB-82X2B olevalle sähkökäyttöiselle höyläkoneelle, ja totesi, että todistus oli voimassa vain maaliskuuhun 2007. Yritys ei voinut vahvistaa, että tyyppiä BT/PL 822-902 oleva BRISTOOL ENGLAND -merkkinen sähkökäyttöinen höyläkone vastaa tyyppiä DB-82X2B olevaa sähkökäyttöistä höyläkonetta, ja totesi, että se ei ollut testannut tyyppiä BT/PL 822-902 eikä myöntänyt sille todistusta.

TESCO GLOBAL Inc. vastasi 11. joulukuuta 2007, ettei se vastusta Unkarin viranomaisten toteuttamaa toimenpidettä, ja kertoi tuhonneensa kyseisten sähkökäyttöisten höyläkoneiden varastonsa.

Komissio katsoo käytettävissä olevien asiakirjojen ja asianomaisilta osapuolilta saatujen kommenttien perusteella, että Unkarin viranomaiset ovat osoittaneet, että rajoitustoimenpiteiden kohteena oleva kone ei täytä edellä tarkoitettuja olennaisia terveys- ja turvallisuusvaatimuksia. Vaatimusten noudattamatta jättämisestä aiheutuu vakavia riskejä kyseistä konetta käyttäville.

Noudatettuaan vaadittua menettelyä komissio katsoo täten, että Unkarin viranomaisten toteuttama toimenpide on perusteltu.